Správa zo zahraničnej pracovnej cesty 

1.  Účastníci ZPC:
Alena Fodorová, stredisko na uznávanie dokladov o vzdelaní, Ministerstvo školstva, vedy, výskumu a športu Slovenskej republiky, Stromová 9, 813 30 Bratislava 1, anglický jazyk
Jozef Jurkovič, sekcie vysokých škôl, Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1, anglický jazyk
Andrej Piovarči, odbor vysokoškolského vzdelávania, Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1, anglický jazyk

2.  Zahraničná pracovná cesta:
Česká republika, Praha, 7. – 9. november 2016 
Účel cesty: výmena skúseností s pracovníkmi Ministerstva školstva, mládeže a telovýchovy ČR (MŠMT)
Organizátor: Ministerstvo školstva, mládeže a telovýchovy ČR (MŠMT)
Adresa podujatia: Karmelitská ul., Praha
Financovanie ZPC: ubytovanie a strava: česká strana, doprava: MŠVVaŠ

3.  Rámcový program pobytu:
7.11.2016: večer príchod do Prahy, neformálna večera
8.11.2016: výmena skúseností s MŠMT (za MŠVVaŠ: A. Fodorová, J. Jurkovič, A. Piovarči)
9.11.2016: seminár9 (za MŠVVaŠ: A. Fodorová)

4.  Stručný priebeh rokovaní, resp.  študijného pobytu:
Rokovanie otvoril Pavel Doleček, tajomník sekcie vysokých škôl (MŠMT). Informoval o organizačnej štruktúre sekcie, o postupoch realizácie organizačných zmien – formovanie odborov/oddelení v rámci sekcie (oddelenie koncepčné, oddelenie správne), o hlavných činnostiach sekcie a s nimi súvisiacich personálnych kapacitách.   
Následne sa diskusia venovala financovaniu VŠ a súvislosti s počtami študentov na VŠ. Do roku 2009 sa v ČR kládol dôraz na počet študentov pri financovaní (spolu s koeficientom ekonomickej náročnosti). Po 2009 MŠMT začalo stanovovať smerné kvóty na počty študentov. Nastavovanie smerných kvót začalo mierne (v porovnaní s demografickým vývojom). Cez limity na nadväzujúcich magistrov sa podporili čiastočne profesijne orientované Bc. Študentské programy (POBŠP). Časť zdrojov (10%) sa rozdeľovala podľa merania kvality vysokoškolského štúdia, tzv. ukazovateľ K (na základe mobilít študentov, počtov profesorov a docentov, úrovne vedy, zamestnanosti absolventov). Tento ukazovateľ postupne stúpal až na 24%. V roku 2015 sa systém ukázal ako neudržateľný: menej úspešné VŠ vo vede mali problém s financovaním (hoci mohli mať dobré vzdelávanie a iné aktivity). S tým súvisí i problematika profesne zameraných VŠ, kde sa ťažšie hľadajú tvrdé indikátory na meranie výsledkov, resp. pre potreby financovania VŠ. Potom prišlo k revízii systému: V roku 2016 sa zmrazili podiely na prechodné obdobie. Vznikol priestor na prácu s revíziou systému. Rok 2017 má byť prechodovým rokom. Cieľom je zaviesť nový systém financovania v roku 2018. Na úrovni školy budú zohľadňované i kritériá uplatniteľnosti absolventov, regionálny dosah, kvalita vzdelávania, profesné vzdelávanie. Od roku 2018 predpokladajú tieto indikátory zaviesť do financovania. Dôraz sa má klásť na kvalitné dáta. Určitá fixácia podielov pravdepodobne zostane aj v budúcnosti. Predpokladá následný „nenásilný“ prechod na kontraktuálne financovanie (2018-2020). Spoločenská objednávka na určité profesie: môže byť prenesená do financovania (do kontraktu). Definovanie počtu chýbajúcich pracovníkov (chýbajúcich absolventov konkrétnych odborov) bude vychádzať z názoru MŠMT. Potom prebehne diskusia s tripartitou (s „terénom“). Ďalej plánujú vysokým školám zaručiť rozpočtový rámec na 3 najbližšie roky. 
Nasledovala diskusia o novele zákona o VŠ (česká strana zákon novelizovala v roku 2016). K hlavným zmenám v ČR patrí úprava akreditačného procesu, zavedenie inštitucionálnej akreditácie. Zavádza sa rada pre vnútorné hodnotenie (v rámci VŠ). Potrebné bolo riešiť právomoci správnej rady a akademického senátu v tejto súvislosti. V oblasti prijímacieho konania môže VŠ urobiť hodnotenie dosiahnutého vzdelávania uchádzača o štúdium. Zdravotná spôsobilosť – predpoklady pre prijatie na štúdium môžu byť vysokou školou stanovené. Posudzuje odborný lekár. Len u študijných programov (ŠP), kde to bez týchto predpokladov nejde (príklad: vstup do laboratórií - chemické ŠP: alergici nemohli ísť do laboratória). Habilitácie docentov a profesorov – zostáva pôvodný systém, na základe konania. Konanie nezaručuje nárok na miesto na VŠ. Zaviedli inštitút mimoriadneho profesora. Pôsobenie zahraničných VŠ v ČR – úprava bola inšpirovaná právnou úpravou SR. 
Inštitucionálna akreditácia (IA) je viazaná na oblasť, tam má VVŠ samostatnosť pri uskutočňovaní ŠP, vytvára ich sama. Právna nezávislosť Národného akreditačného úradu (NAÚ): ideálne z pohľadu MŠMT by bolo, ak by NAÚ bol samostatnou inštitúciou. Naráža to na to, že je by vznikol ďalší správny úrad (zmena iných právnych noriem by bola potrebná). Hľadali kompromisný model, aby samostatnosť NAÚ bola vyjadrená, ale nebolo by treba zriadiť samostatný úrad. Je to orgán verejnej moci. NAÚ patrí pod MŠMT ako odbor. Pracovníci NAÚ sú verejní činitelia, odmeňovaní vo verejnom záujme. NAÚ robí správne rozhodnutia.  Rozpočet NAÚ je v rámci rozpočtu MŠMT. 
IA sa uskutočňuje v rámci 37 oblastí vzdelávania. Ide o akreditáciu väčších celkov. Kombinovaný ŠP: spadá do 2 a viacerých oblastí vzdelávania. Kľúčom sú časti štátnej záverečnej skúšky. Na diplome je uvedený len názov ŠP (nie oblasť). Spoločné ŠP: stanovené v zákone.  Napr. na doktorskej úrovni (spoločný ŠP so spoločnou odborovou radou). Pri oblastiach vzdelávania MŠMT neodporúča si brať vzor, preferovali by iný systém (napr. ISCED). Zoznam hodnotiteľov (pod NAÚ) je štruktúrovaný po oblastiach. Kritéria kto môže byt hodnotiteľom sú stanovené čiastočné zákonom a čiastočné NAÚ. Pri pracovných skupinách (PS) zvolili problematické riešenie: PS musí mať zástupcov z VŠ, výskumu, praxe, verejnej sféry a študentov – je ťažké zostaviť PS pre všetky odbory pri zastúpení všetkých skupín. Podľa ESG sú dôležité odvolacie postupy (v ČR to je prieskumná komisia podľa správneho poriadku, menuje ju vláda). Programová akreditácia je na úrovni fakulty, IA na úrovni VŠ. Počet členov rady NAÚ je 15. Dôvodom zvolenia tohto počtu je transparentnosť hlasovania. Menej členov by vytvorilo riziko, že pri menšej participácii na zasadnutí by malý počet členov mohol ovplyvniť rozhodnutie. Okrem toho prebehla diskusia i týchto témach: vzdelávanie učiteľov (problém so štruktúrou aprobácií, v ČR chýbajú učitelia matematiky, fyziky, angličtiny, polovica absolventov učiteľských programov nejde učiť), systém hodnotenia výskumu (RIU, RUV – register umeleckých výstupov).
Dňa 9. 11. 2016 sa uskutočnil Seminár k problematike uznávania zahraničného vysokoškolského vzdelania a kvalifikácií v ČR, ktorý sa uskutočnil v priestoroch MŠMT, na podujatie boli prizvaní pracovníci českých vysokých škôl, ktorí zodpovedajú za uznávanie dokladov o vzdelaní. MŠMT pri podobných seminároch prizýva na účasť aj zástupcov ENIC-NARIC centier z okolitých štátov na predstavenie vzdelávacieho systému ako aj proces uznania zahraničných dokladov o vzdelaní, na predchádzajúcom boli pozvaní kolegovia z ukrajinského ENIC-NARIC. Začiatok seminára tvorila časť, ktorá predstavila systém uznávania dokladov o vzdelaní a odborných kvalifikáciách v SR v zmysle zákona 
č. 422/2015. Z. z. Prednáška bola orientovaná na akademické uznávanie dokladov o vzdelaní, ktoré majú v kompetencii príslušné vysoké školy v SR ako i v prípadoch ak v SR nie je príslušná vysoká škola, ktorá ponúka študijné programy v rovnakých alebo príbuzných študijných odboroch ako je uvedené na dokladoch o vzdelaní, ako aj iné funkcie ktoré zastáva Stredisko na uznávanie dokladov o vzdelaní ako zástupca národného koordinátora pre uznávanie odborných kvalifikácií Smernice 2005/36/ES, národný koordinátor pre Europass, asistenčné centrum a mnohé iné. Po prezentácii nasledovala diskusia s prítomnými uchádzačmi, ktorí sa zaujímali o bilaterálne dohody, ktoré má uzavreté SR s ostatnými štátmi. Ďalším bodom seminára bolo oboznámenie o novinkách v rámci medzinárodných vzťahov ČR, zástupcovia MŠMT informovali o novej bilaterálnej dohode medzi Čínskou ľudovou republikou a ČR, ktorú majú podpísanú od októbra 2016. Nasledovala téma aktuálne otázky procesu uznania tzv. zahraničného vzdelania, ktoré však je uskutočňované na území ČR. Pri tzv. zahraničných pobočkách vysokých škôl v ČR pani JUDr. Čížová podotkla, že viaceré tieto pobočky deklarujú na svojich webových sídlach ako zmluvných partnerov slovenské vysoké školy, ktoré však nemajú akreditovaný žiaden študijný program mimo územia Slovenskej republiky. MŠVVaŠ SR bolo požiadané o preverenie uvedených informácií ako aj o spoluprácu pri preverení uznania dokladov o vzdelaní na slovenských vysokých školách v prípadoch tzv. zahraničného vzdelania, ktoré sa uskutočnilo v ČR. Seminár pokračoval ďalším bodom a o to bližšie špecifikovanie novelizovaného zákona o vysokých školách ako aj problematikou priebehu správnych konaní, MŠMT pôsobí ako odvolací orgán pre vysoké školy v ČR.

5.  Odporúčané závery:
Skúsenosti MŠMT využiť pri formulácii novely zákona o vysokých školách v SR. Pokračovať v spolupráci pri riešení uznávania dokladov o vzdelaní, ktoré boli získané na území ČR alebo na území SR. Preskúmať pôsobenia niektorých slovenských vysokých škôl, ktoré majú pôsobiť ako zmluvný partner pri poskytovaní zahraničného vzdelania na území SR.

6.   Prehľad prinesenej dokumentácie a miesto jej uloženia
Organizačná štruktúra MŠMT, podzákonné právne normy v oblasti VŠ. 
Dokumentácia je uložená na odbore 15A0.

7.   Osobitne vyhodnotený očakávaný prínos ZPC
Prínosom ZPC bolo oboznámenie sa s procesom novelizácie českého zákona o VŠ, s analýzou a podkladovou argumentáciou pri formulovaní jednotlivých úprav v tomto zákone. Tiež výmena skúseností v oblasti financovania VŠ a organizačnej štruktúry MŠMT bola prínosná a môže byť využitá v budúcnosti v podmienkach MŠVVaŠ SR. Oboznámenie sa s procesom uznávania dokladov o vzdelaní v ČR na akademické účely, ako aj s procesom uznávania tzv. „zahraničného“ vzdelania, pričom štúdiu sa realizuje v ČR.
  
8.    Spôsob zverejnenia výsledkov ZPC, prenos získaných informácií
     Adresár osôb a  organizácií, ktorým sa správa zaslala: 15A0, SVŠ, SMSEZ.

Súhlasím so zverejnením správy na internete.

Správu vypracoval: Andrej Piovarči, Alena Fodorová
Dátum:  19.11.2016
Správu schválil:  Jozef Jurkovič